Ενημερώσεις στο Σύγγραμμα του Καθηγητή Ανδρέα Δημητρόπουλου: 

Σύστημα Συνταγματικού Δικαίου

§ 22. Ο λαός 

Σελ. 619, παρ. 2, 
Στο τέλος της υποσημείωσης 2 προστίθεται το ακόλουθο κείμενο:

Με τις διατάξεις του ν.3838/2010 (ΦΕΚ Α’ 49) και του ν. 3870/2010 (ΦΕΚ Α’ 138) επήλθαν αλλαγές στον ισχύοντα ΚΕΙ, που θεσπίσθηκε με τον ν.3284/2004, με στόχο την ρύθμιση θεμάτων όπως η κτήση της ελληνικής ιθαγένειας από τέκνα αλλοδαπών που διαμένουν μακρόχρονα στην Ελλάδα ή φοιτούν σε ελληνικά σχολεία (νέο άρθρο 1Α ΚΕΙ). Ειδικά σχετικά με τη διάταξη του άρθρου 1Α ΚΕΙ, κατά την οποία γίνεται δεκτό ότι επιτρέπεται αθρόα πολιτογράφηση βάσει τυπικών κριτηρίων και «χωρίς εξατομικευμένη κρίση περί της συνδρομής της ουσιαστικής προϋποθέσεως του δεσμού προς το ελληνικό έθνος του αιτούντος την πολιτογράφηση αλλοδαπού», εκδόθηκε η ΣτΕ (Δ’ Τμ.) 350/2011 παραπεμπτική στην ολομέλεια του Δικαστηρίου απόφαση, κατά την οποία κρίθηκε κατά πλειοψηφία ότι συντρέχει αντίθεση προς το Σύνταγμα.

§ 25. Το δημοψήφισμα

Σελ. 883, παρ. 441 

Οι δύο τελευταίες φράσεις της παραγράφου(δηλαδή το κείμενο από «Εφόσον …2001.»), αντικαθίστανται ως ακολούθως: 

Η σχετική νομοθεσία (ν. 4023/2011 - ΦΕΚ Α΄220: «Διεύρυνση της άμεσης και συμμετοχικής δημοκρατίας με τη διενέργεια δημοψηφίσματος») έχει πλέον εναρμονισθεί με τη συνταγματική αναθεώρηση και έτσι το ζήτημα της προσυπογραφής του αναφερόμενου στο εθνικό δημοψήφισμα διατάγματος ρυθμίζεται στο άρθρο 2 παρ. 2 του ν. 4023/2011. Σύμφωνα με τη διάταξη αυτή και καθώς η πρόταση διεξαγωγής του δημοψηφίσματος ανήκει κατά το Σύνταγμα στο Υπουργικό Συμβούλιο, ορίζεται ότι στο ίδιο όργανο ανήκει και η προσυπογραφή.

Σελ. 886, παρ. 443

Στο τέλος της παραγράφου προστίθεται φράση ως εξής: 

Επισημαίνεται ότι σύμφωνα με την παράγραφο 2 του άρθρ. 20 ν. 4023/2011, οι ενστάσεις κατά του κύρους του δημοψηφίσματος και του αποτελέσματος της ψηφοφορίας συζητούνται κατά προτίμηση και πάντως εντός μηνός από τη διεξαγωγή της ψηφοφορίας..
Σελ. 896, παρ. 458 

Στο τέλος της παραγράφου προστίθεται φράση ως εξής:

Κατά το άρθρο 2 παρ. 2 ν. 4023/2011 ρητά ορίζεται ότι ο Πρόεδρος της Βουλής προσυπογράφει το διάταγμα για δημοψήφισμα που διενεργείται για ψηφισμένο νομοσχέδιο, που ρυθμίζει σοβαρό κοινωνικό ζήτημα.

Σελ. 897, παρ. 460

Οι τρεις τελευταίες φράσεις (δηλαδή το κείμενο «Η ήδη υπάρχουσα … ν. 350/1976»), αντικαθίστανται ως εξής: 

Η υπάρχουσα πριν από την αναθεώρηση του 1986 νομοθετική ρύθμιση του δημοψηφίσματος με τον νόμο 350/1976, αναφερόταν μόνον στο εθνικό και δεν κάλυπτε και το κοινωνικό δημοψήφισμα. Με το ν. 4023/2011 η κοινή νομοθεσία εκσυγχρονίσθηκε, αναφέρεται πλέον και στο κοινωνικό δημοψήφισμα ρητώς και έχει εναρμονισθεί προς τη μετά την αναθεώρηση συνταγματική ρύθμιση. Για τον έλεγχο του κύρους του κοινωνικού δημοψηφίσματος –όπως άλλωστε και του εθνικού – εφαρμόζονται οι διατάξεις του κώδικα του Ανώτατου Ειδικού Δικαστηρίου (Βλ. άρθρ. 35-38 ν. 345/1976 κατά παραπομπή του άρθρ. 20 ν. 4023/2011). Επισημαίνεται ότι σύμφωνα με την παράγραφο 3 του άρθρ. 20 ν. 4023/2011, στην περίπτωση κοινωνικού δημοψηφίσματος η απόφαση του Ανωτάτου Ειδικού Δικαστηρίου εκδίδεται εντός αποκλειστικής προθεσμίας δεκαπέντε ημερών από τη διεξαγωγή της συζήτησης.

§35. Ο Πρωθυπουργός  

Σελ. 1099, παρ. 882

Η αρχή της παραγράφου αντικαθίσταται ως εξής 
Στον Πρωθυπουργό υπάγονται ως δημόσιες υπηρεσίες: α) το Πολιτικό Γραφείο, το οποίο αναδιαρθρώθηκε με την αριθ. Υ293/15.12.2010 απόφαση του Πρωθυπουργού (ΦΕΚ Β` 1985) και με το άρθρο 1 του π.δ. 2/2011 (ΦΕΚ Α’ 5) μετατράπηκε και μετονομάσθηκε σε «Γενική Γραμματεία Πρωθυπουργού». 

Το υπόλοιπο κείμενο της παραγράφου δηλαδή το κείμενο «β) η Γενική Γραμματεία της Κυβέρνησης… λειτουργία τους» παραμένει ως έχει
§36. Αντιπρόεδροι, Υπουργοί και Υφυπουργοί 

Σελ. 1139, παρ. 981

Η παράγραφος αντικαθίσταται ως εξής:
Τίτλος και τάξη: Τα Υπουργεία έχουν τίτλο και σειρά τάξης, η μεταβολή των οποίων είναι δυνατή με απόφαση του Πρωθυπουργού που δημοσιεύεται στην Εφημερίδα της Κυβερνήσεως. Με την υπ’ αριθμ. 2876/7.10.2009 «Αλλαγή τίτλου Υπουργείων» (ΦΕΚ Β' 2234) απόφαση του Πρωθυπουργού τα υφιστάμενα κατά την έκδοση της απόφασης αυτής Υπουργεία μετονομάσθηκαν ως ακολούθως : Το Υπουργείο Εσωτερικών σε Υπουργείο Εσωτερικών, Αποκέντρωσης και Ηλεκτρονικής Διακυβέρνησης, το Υπουργείο Περιβάλλοντος, Χωροταξίας και Δημοσίων Έργων σε Υπουργείο Περιβάλλοντος, Ενέργειας και Κλιματικής Αλλαγής, το Υπουργείο Εθνικής Παιδείας και Θρησκευμάτων σε Υπουργείο Παιδείας, Δια Βίου Μάθησης και Θρησκευμάτων, το Υπουργείο Μεταφορών και Επικοινωνιών σε Υπουργείο Υποδομών, Μεταφορών και Δικτύων, το Υπουργείο Απασχόλησης και Κοινωνικής Προστασίας σε Υπουργείο Εργασίας και Κοινωνικής Ασφάλισης και το Υπουργείο Δικαιοσύνης σε Υπουργείο Δικαιοσύνης, Διαφάνειας και Ανθρωπίνων Δικαιωμάτων. Πέραν τούτων, με το π.δ. 184/2009 (ΦΕΚ Α' 213) συστάθηκε το Υπουργείο Προστασίας του Πολίτη, με το π.δ. 185/2009 (ΦΕΚ Α' 213) ανασυστάθηκε το Υπουργείο Οικονομικών και συγχωνεύθηκε το Υπουργείο Οικονομίας και Οικονομικών με τα Υπουργεία Ανάπτυξης και Εμπορικής Ναυτιλίας, Αιγαίου και Νησιωτικής Πολιτικής και μετονομάσθηκε σε «Υπουργείο Οικονομίας, Ανταγωνιστικότητας και Ναυτιλίας» και περαιτέρω μετατράπηκε το Υπουργείο Μακεδονίας - Θράκης σε Γενική Γραμματεία Μακεδονίας - Θράκης και υπήχθη στο Υπουργείο Εσωτερικών, στο οποίο υπήχθη άλλωστε και η Γενική Γραμματεία Αιγαίου και Νησιωτικής Πολιτικής. Ακόμη με το π.δ. 186/2009 (ΦΕΚ Α’ 213) συγχωνεύθηκαν τα Υπουργεία Πολιτισμού και Τουριστικής Ανάπτυξης. Τέλος, με το π.δ. ΠΔ 96/2010 (ΦΕΚ Α΄ 170) συστάθηκε το Υπουργείο Θαλάσσιων Υποθέσεων, Νήσων και Αλιείας. Με το άρθρο μόνο της υπ’ αριθμ. Υ345/27.06.2011 απόφασης του Πρωθυπουργού (ΦΕΚ Β’ 1510/2011), η οποία εκδόθηκε σύμφωνα με τις διατάξεις του άρθρου 48 παρ. 2 και του άρθρου 90 του Κώδικα Νομοθεσίας για την Κυβέρνηση και τα Κυβερνητικά Όργανα, που κυρώθηκε με το άρθρο πρώτο του π.δ. 63/2005 "Κωδικοποίηση της νομοθεσίας για την Κυβέρνηση και τα Κυβερνητικά Όργανα" (ΦΕΚ Α' 98), καθορίσθηκε η σειρά τάξης των Υπουργείων ως εξής: 1. Υπουργείο Διοικητικής Μεταρρύθμισης και Ηλεκτρονικής Διακυβέρνησης. 2. Υπουργείο Εσωτερικών. 3. Υπουργείο Οικονομικών. 4. Υπουργείο Εξωτερικών. 5. Υπουργείο Εθνικής Άμυνας. 6. Υπουργείο Ανάπτυξης, Ανταγωνιστικότητας και Ναυτιλίας. 7. Υπουργείο Περιβάλλοντος, Ενέργειας και Κλιματικής Αλλαγής. 8. Υπουργείο Παιδείας, Δια Βίου Μάθησης και Θρησκευμάτων. 9. Υπουργείο Υποδομών, Μεταφορών και Δικτύων. 10. Υπουργείο Εργασίας και Κοινωνικής Ασφάλισης. 11. Υπουργείο Υγείας και Κοινωνικής Αλληλεγγύης. 12. Υπουργείο Αγροτικής Ανάπτυξης και Τροφίμων. 13. Υπουργείο Δικαιοσύνης, Διαφάνειας και Ανθρωπίνων Δικαιωμάτων. 14. Υπουργείο Προστασίας του Πολίτη. 15. Υπουργείο Πολιτισμού και Τουρισμού.

Σελ. 1139, παρ. 982

Στο τέλος της πρώτης φράσης τίθεται υποσημείωση ως εξής: 

Αρμοδιότητες: Στο κάθε Υπουργείο ανήκουν οι αρμοδιότητες που είναι ανατεθειμένες σε αυτό από τις κείμενες διατάξεις.
 (….)
§ 38. Η ευθύνη των Υπουργών 

Σελ. 1173, παρ. 1058 

Στο τέλος της παραγράφου (μετά «στις νέες συνταγματικές ρυθμίσεις.») προστίθενται τα ακόλουθα:

Με τον ν. 3961/2011 (ΦΕΚ Α΄ 97) τροποποιήθηκαν ορισμένες διατάξεις του ν.3126/2003 με στόχο τη συμβολή στη διασφάλιση της αποτελεσματικότερης λειτουργίας του συστήματος ποινικής ευθύνης των Υπουργών.

Σελ. 1178, παρ. 1067 

Η παράγραφος αντικαθίσταται ως εξής:
Το αδίκημα πρέπει να τελέσθηκε κατά την άσκηση των υπουργικών καθηκόντων. Δεν είναι υπουργικά αδικήματα τα πλημμελήματα και κακουργήματα που τελούνται μεν από Υπουργό, πλην όμως όχι κατά την εκτέλεση των υπουργικών του καθηκόντων. Αδικήματα τα οποία τελούνται κατά την άσκηση των καθηκόντων είναι όσα τελούνται ενώ το υποκείμενο ενεργεί προς υλοποίηση της αρμοδιότητας που του έχει ανατεθεί σύμφωνα με το Σύνταγμα και τους νόμους. Τέτοια είναι για παράδειγμα η περίπτωση, όταν ένας Υπουργός αρμόδιος για θέματα παιδείας προβαίνει σε παράνομη διαδικασία απαλλοτρίωσης προκειμένου να κατασκευασθεί άμεσα σχολείο σε περιοχή στην οποία αυτό είναι απολύτως αναγκαίο. Η περίπτωση των αδικημάτων που τελούνται κατά την άσκηση των καθηκόντων είναι συστηματικά ορθό να διακρίνεται από την περίπτωση των αδικημάτων που τελούνται επ’ ευκαιρία των καθηκόντων, όπως συμβαίνει στην περίπτωση κατά την οποία κάποιος Υπουργός εκμεταλλεύεται το δημόσιο αξίωμά του για να προσπορισθεί ίδιο οικονομικό όφελος (δωροδοκία). Μία τέτοια ενέργεια, ουδόλως αποσκοπεί στην εκτέλεση των αρμοδιοτήτων του Υπουργού, και κατ’ αυτό τον τρόπο δεν μπορεί να τυγχάνει της ειδικής προνομιακής μεταχείρισης των διατάξεων του άρθρου 86 Σ, αλλά θα πρέπει να αντιμετωπίζεται σύμφωνα με τις ουσιαστικές και δικονομικές διατάξεις του κοινού ποινικού δικαίου. Στην πράξη ωστόσο, δεν γίνεται η διάκριση αυτή, με αποτέλεσμα οι ευνοϊκές ρυθμίσεις να εφαρμόζονται ακόμη και για πράξεις που κατά τη βούληση του συντακτικού νομοθέτη δεν εμπίπτουν σε αυτές.
Σελ. 1178, παρ. 1068 

Η παράγραφος αντικαθίσταται ως εξής:
Παραγραφή κατά τις γενικές διατάξεις: Με το άρθρο 1 ν. 3961/2011 αντικαταστάθηκε η παράγραφος 1 του άρθρου 3 του ν. 3126/2003 και κατά το πρώτο εδάφιο της σχετικής διάταξης ορίζεται ότι:  «1. Οι αξιόποινες πράξεις που αναφέρονται στην παράγραφο 1 του άρθρου 1 παραγράφονται σύμφωνα με όσα ορίζονται στις διατάξεις των άρθρων 111 και 112 του Ποινικού Κώδικα.» Με βάση τη νέα ρύθμιση δεν ισχύει πλέον η πενταετής παραγραφή για τα πλημμελήματα και κακουργήματα που τελούνται από τους Υπουργούς κατά την άσκηση των καθηκόντων τους, αλλά οι κοινές γενικές διατάξεις του ΠΚ, οι οποίες ίσχυαν κατά το παρελθόν μόνον για την παραγραφή των άσχετων προς τα δημόσια καθήκοντα αδικημάτων των Υπουργών. Υπενθυμίζεται ότι σύμφωνα με τις κοινές διατάξεις του ΠΚ ορίζεται ότι (1) τα κακουργήματα παραγράφονται: α) μετά είκοσι έτη, αν ο νόμος προβλέπει γι αυτά την ποινή του θανάτου ή της ισόβιας κάθειρξης β) μετά δέκα πέντε έτη, σε κάθε άλλη περίπτωση. (2) Τα πλημμελήματα παραγράφονται μετά πέντε έτη. Επισημαίνεται ακόμη ότι με το άρθρο 6 του ν.3961/2011 μετά το άρθρο 16 του ν. 3126/2003 προστέθηκε νέο άρθρο 16Α, κατά το οποίο προβλέπονται τα εξής: «Άρθρο 16Α - Έλεγχος της ουσίας της κατηγορίας: 1. Σε περίπτωση που ανακύπτει ζήτημα παραγραφής της αξιόποινης πράξης ή εξάλειψης του αξιοποίνου σύμφωνα με το άρθρο 3 παρ. 2, το Δικαστικό Συμβούλιο ή το Ειδικό Δικαστήριο ερευνά την ουσία της κατηγορίας, όταν τούτο ζητήσει ο κατηγορούμενος Υπουργός. 2. Η πιο πάνω έρευνα γίνεται μόνο για εκείνον τον κατηγορούμενο που υπέβαλε σχετικό έγγραφο αίτημα και ακολούθως εκδίδεται βούλευμα ή απόφαση, αντίστοιχα επί της ουσίας της υπόθεσης.3. Η αίτηση του κατηγορουμένου, με την οποία αυτός ζητά την έρευνα της ουσίας της κατηγορίας πριν από την έρευνα για την παραγραφή, ή την εξάλειψη του αξιοποίνου, δεν πρέπει να περιέχει οποιαδήποτε αίρεση και κατατίθεται κατά την προδικασία στον εισαγγελέα του Συμβουλίου, ενώπιον δε του ακροατηρίου κατά την έναρξη της εκδίκασης. Όταν το ζήτημα της παραγραφής ή της εξάλειψης του αξιοποίνου ανακύψει μεταγενέστερα η αίτηση υποβάλλεται τότε.» Στόχος των διατάξεων αυτών είναι να παρέχεται η δυνατότητα επί της ουσίας διερεύνησης κάθε υπόθεσης, ακόμη και εάν δεν ολοκληρωθεί για λόγους παραγραφής ή εξάλειψης του αξιοποίνου η σχετική δίκη, έτσι ώστε να μπορεί σε κάθε περίπτωση να διαλευκανθεί ορισμένη υπόθεση και να απαλλάσσεται το πρόσωπο που κατηγορήθηκε μέσω συγκεκριμένης τυποποιημένης διαδικασίας. 

Σελ. 1178, παρ. 1069

Η παράγραφος αντικαθίσταται ως εξής: 

Αναστολή παραγραφής: Σύμφωνα με το άρθρο 3 παρ. 1 ν. 3126/2003 όπως αντικαταστάθηκε με το άρθρο 1 ν. 3961/2011 προβλέπονται τα εξής: «Η προθεσμία της παραγραφής αναστέλλεται, εκτός από τις περιπτώσεις που προβλέπονται στο άρθρο 113 παράγραφοι 1 έως 3 του Ποινικού Κώδικα, και στις ακόλουθες περιπτώσεις: α) όσο διαρκεί η βουλευτική περίοδος, κατά τη διάρκεια της οποίας τελέστηκε η πράξη και β) όσο ισχύει η απόφαση της Ολομέλειας της Βουλής για την αναστολή της ποινικής δίωξης, της προδικασίας ή της κύριας διαδικασίας, σύμφωνα με όσα ορίζονται στην παράγραφο 5 του άρθρου 6.» Βάσει της διάταξης αυτής, αναστολή της παραγραφής δεν προβλέπεται μόνο σε εξαντλητικά απαριθμούμενες περιπτώσεις, όπως ίσχυε κατά την αρχική διατύπωση της διάταξης του ν. 3126/2003, αλλά και στις περιπτώσεις που προβλέπονται στο άρθρο 113 παρ. 1-3 ΠΚ. Υπενθυμίζεται ότι κατά τις παραγράφους αυτές προβλέπεται αναστολή της παραγραφής (1) για όσο χρόνο σύμφωνα με διάταξη νόμου δεν μπορεί να αρχίσει ή να εξακολουθήσει η ποινική δίωξη και (2) για όσο χρονικό διάστημα διαρκεί η κύρια διαδικασία και έως ότου γίνει αμετάκλητη η καταδικαστική απόφαση. Επίσης, τίθεται χρονικό όριο στην αναστολή των παραγράφων 1 και 2 άρθρου 113 ΠΚ καθώς σύμφωνα με την παράγραφο 3 του ίδιου άρθρου ορίζεται ότι: «3. Η κατά τις προηγούμενες παραγράφους αναστολή δεν μπορεί να διαρκέσει περισσότερο από πέντε χρόνια για τα κακουργήματα, τρία χρόνια για τα πλημμελήματα και έναν χρόνο για τα πταίσματα. Ο χρονικός περιορισμός της αναστολής δεν ισχύει οσάκις η αναβολή ή αναστολή της ποινικής δίωξης έλαβε χώρα κατ` εφαρμογή των άρθρων 30 παρ. 2 και 59 του Κώδικα Ποινικής Δικονομίας.» 

Σελ. 1179, παρ. 1073

Η παράγραφος αντικαθίσταται ως εξής:
Το πρώτο στάδιο της κοινοβουλευτικής διαδικασίας εξαντλείται με την κατάθεση από βουλευτές πρότασης άσκησης δίωξης κατά μέλους της Κυβέρνησης ή Υφυπουργού. Σύμφωνα με το άρθρο 5 παρ. 1 ν. 3126/2003, όπως αντικαταστάθηκε με το άρθρο 2 ν.3961/2011, προβλέπονται τα εξής: «1. Η πρόταση για άσκηση της ποινικής δίωξης υποβάλλεται από τριάντα τουλάχιστον βουλευτές, με συγκεκριμένη αναφορά στα στοιχεία της αξιόποινης πράξης και μνεία των διατάξεων που παραβιάστηκαν, διαφορετικά είναι απαράδεκτη.» 

Σελ. 1189, παρ. 1074

Στο τέλος της παραγράφου (μετά από «πραγματικά περιστατικά.»), προστίθενται τα εξής:

Ακόμη, σύμφωνα με το άρθρο 5 παρ. 2-3 ν. 3126/2003, όπως αντικαταστάθηκε με το άρθρο 2 ν.3961/2011, προβλέπονται τα εξής: «2. Η Βουλή, αφού υποβληθεί το ανωτέρω αίτημα στο Προεδρείο, με απόφαση που λαμβάνεται με την απόλυτη πλειοψηφία του όλου αριθμού των βουλευτών, μπορεί να αναθέτει σε τριμελές γνωμοδοτικό συμβούλιο τον νομικό έλεγχο των στοιχείων της κατηγορίας και την αξιολόγηση της ουσιαστικής βασιμότητας αυτών. Με την ίδια απόφαση τάσσεται προθεσμία για την ολοκλήρωση του ελέγχου και την παράδοση της γνωμοδότησης στον Πρόεδρο της Βουλής. Το γνωμοδοτικό συμβούλιο αποτελείται από έναν αντεισαγγελέα του Αρείου Πάγου και δύο εισαγγελείς εφετών, οι οποίοι κληρώνονται, με τους αναπληρωματικούς τους, σε δημόσια συνεδρίαση της Ολομέλειας της Βουλής, που προσκαλείται ειδικά γι` αυτό, μεταξύ όλων των αντεισαγγελέων του Αρείου Πάγου και όλων των εισαγγελέων εφετών που υπηρετούν στην Εισαγγελία Εφετών Αθηνών. Για τη διενέργεια της κλήρωσης ο Υπουργός Δικαιοσύνης, Διαφάνειας και Ανθρωπίνων Δικαιωμάτων αποστέλλει στον Πρόεδρο της Βουλής κατάλογο των ανωτέρω δικαστικών λειτουργών, που υπηρετούν στην Εισαγγελία του Αρείου Πάγου και στην Εισαγγελία Εφετών Αθηνών. 3. Το γνωμοδοτικό συμβούλιο, μετά τον νομικό έλεγχο των στοιχείων της κατηγορίας και την αξιολόγηση της ουσιαστικής βασιμότητας αυτών, γνωμοδοτεί εάν συντρέχει περίπτωση για διερεύνηση ποινικής ευθύνης Υπουργού, από την ειδική κοινοβουλευτική επιτροπή της παραγράφου 4. Η γνωμοδότηση του γνωμοδοτικού συμβουλίου παραδίδεται στον Πρόεδρο της Βουλής των Ελλήνων, ανακοινώνεται στην Ολομέλεια της και διανέμεται στους Βουλευτές.» Με βάση τις διατάξεις αυτές επέρχονται οι εξής βασικές αλλαγές στη διαδικασία: 1. Προβλέπεται η δυνατότητα της Βουλής να αναθέτει σε τριμελές γνωμοδοτικό συμβούλιο αποτελούμενο από δικαστικούς λειτουργούς τον νομικό έλεγχο των στοιχείων της κατηγορίας και την αξιολόγηση της ουσιαστικής βασιμότητας αυτών. 2. Το γνωμοδοτικό συμβούλιο προβαίνει σε νομικό έλεγχο των στοιχείων της κατηγορίας και αξιολόγηση της ουσιαστικής βασιμότητας αυτών και γνωμοδοτεί εάν συντρέχει περίπτωση για διερεύνηση ποινικής ευθύνης Υπουργού. Η γνωμοδότηση του γνωμοδοτικού συμβουλίου παραδίδεται στον Πρόεδρο της Βουλής των Ελλήνων, ανακοινώνεται στην Ολομέλεια της και διανέμεται στους Βουλευτές.
Σελ. 1180, παρ. 1075

Η παράγραφος αντικαθίσταται ως εξής: 

Ειδική κοινοβουλευτική επιτροπή: Η Βουλή, αφού υποβληθεί το ανωτέρω αίτημα στο Προεδρείο και αφού υποβληθεί γνωμοδότηση του τριμελούς συμβουλίου που τυχόν έχει συσταθεί, με απόφαση που λαμβάνεται με την απόλυτη πλειοψηφία του όλου αριθμού των βουλευτών, συγκροτεί, σύμφωνα με τον Κανονισμό της, ειδική κοινοβουλευτική επιτροπή για τη διενέργεια προκαταρκτικής εξέτασης. Διαφορετικά, η πρόταση απορρίπτεται ως προδήλως αβάσιμη και στην περίπτωση αυτή, νέα πρόταση που στηρίζεται στα ίδια πραγματικά περιστατικά είναι απαράδεκτη. Με την ίδια απόφαση της Βουλής  τάσσεται και προθεσμία για την ολοκλήρωση της προκαταρκτικής εξέτασης και την υποβολή του εγγράφου πορίσματος της ειδικής κοινοβουλευτικής επιτροπής προς την Ολομέλεια μαζί με το αποδεικτικό υλικό. Το εν λόγω πόρισμα απαιτείται να είναι αιτιολογημένο και να περιέχει ιδίως τα πραγματικά περιστατικά και τα αποδεικτικά μέσα που οδηγούν σε αυτά, όπως προέκυψαν κατά την προκαταρκτική εξέταση, την υπαγωγή των πραγματικών περιστατικών στις εφαρμοζόμενες ποινικές διατάξεις και σαφή πρόταση για την άσκηση ή μη της ποινικής δίωξης. Αιτιολογημένη πρέπει να είναι και η πρόταση της τυχόν μειοψηφίας, η οποία καταχωρίζεται σε χωριστό κεφάλαιο του ίδιου πορίσματος. Η ειδική κοινοβουλευτική επιτροπή έχει όλες τις αρμοδιότητες του εισαγγελέα πρωτοδικών όταν αυτός ενεργεί προκαταρκτική εξέταση και μπορεί να αναθέτει σε εισαγγελέα πλημμελειοδικών ή εφετών την ενέργεια ειδικότερων πράξεων σχετικών με το αντικείμενο της προκαταρκτικής εξέτασης. Κατά την προκαταρκτική εξέταση, εκείνος κατά του οποίου στρέφεται η πρόταση δίωξης καλείται από την επιτροπή να δώσει εξηγήσεις. Σύμφωνα με τις διατάξεις του ν.3961/2011, όταν η αξιόποινη πράξη για την οποία διενεργείται προκαταρκτική εξέταση συνεπάγεται για τον Υπουργό οικονομικά οφέλη, κατά την έννοια του άρθρου 76 παρ. 1 του Ποινικού Κώδικα, η επιτροπή διατάσσει την κατάσχεση τους. Για τα κατασχεθέντα αποφαίνεται το Δικαστικό Συμβούλιο του άρθρου 8, με το βούλευμα που εκδίδεται για την κατηγορία, κατά τις παραγράφους 1 και 3 του άρθρου 11. Ο καθού η κατάσχεση μπορεί να ζητήσει την άρση αυτής, με αίτηση που απευθύνεται προς το άνω Δικαστικό Συμβούλιο όταν τούτο συγκροτηθεί.

Σελ. 1184, παρ. 1087 

Αντικαθίστανται οι τρεις τελευταίες φράσεις της παραγράφου (δηλαδή το κείμενο από «Σε Υπουργό εν ενεργεία…. ΚΠΔ.») και επιπλέον προστίθενται τα εξής:

Σε Υπουργό εν ενεργεία η μη, δεν επιτρέπεται βίαιη προσαγωγή, σύλληψη και προσωρινή κράτηση. Αντιθέτως, σύμφωνα με την παράγραφο 3 του άρθρου 10 ν. 3126/2003, όπως τροποποιήθηκε κατά το άρθρο 5 ν. 3961/2011 προβλέπεται ότι επιτρέπεται η επιβολή περιοριστικών όρων, σύμφωνα με τα άρθρα 282 παράγραφοι 1. 2, 4 και 296 του Κώδικα Ποινικής Δικονομίας (ΚΠΔ) υπό τις προϋποθέσεις του άρθρου 62 του Συντάγματος. Ο ανακριτής έχει το δικαίωμα και οφείλει να επεκτείνει τη δίωξη και κατά των συμμετόχων που δεν αναφέρονται στην απόφαση της Βουλής για τη δίωξη. Κατά τα λοιπά, ως προς τις αρμοδιότητες του ανακριτή και τη διενέργεια της ανάκρισης εφαρμόζονται αναλόγως οι διατάξεις του ΚΠΔ. Επισημαίνεται ότι σύμφωνα με το άρθρο 4 ν.3961/2011, στο τέλος της παραγράφου 2 του άρθρου 10 Ν.3126/2003 έχουν προστεθεί νέα εδάφια κατά τα οποία προβλέπεται ότι εφόσον η πράξη για την οποία διενεργείται ανάκριση είναι σε βαθμό κακουργήματος, ο ανακριτής, με σύμφωνη γνώμη του εισαγγελέα, μπορεί να απαγορεύσει την κίνηση κάθε είδους λογαριασμών, τίτλων ή χρηματοπιστωτικών προϊόντων που τηρούνται σε πιστωτικό ίδρυμα ή χρηματοπιστωτικό οργανισμό, καθώς και το άνοιγμα των θυρίδων θησαυροφυλακίου του κατηγορουμένου, έστω και κοινών οποιουδήποτε είδους με άλλο πρόσωπο, όταν υπάρχουν βάσιμες υπόνοιες ότι οι λογαριασμοί, οι τίτλοι, τα χρηματοπιστωτικά προϊόντα ή οι θυρίδες περιέχουν χρήματα ή πράγματα που προέρχονται από την τέλεση του ανωτέρω εγκλήματος. Από την απαγόρευση εξαιρούνται λογαριασμοί και ποσά τα οποία είναι αναγκαία για την κάλυψη των γενικότερων δαπανών διαβίωσης του κατηγορουμένου και της οικογένειας του, των εξόδων για τη νομική του υποστήριξη και των βασικών εξόδων για τη διατήρηση των δεσμευμένων ως άνω στοιχείων. Η διάταξη του ανακριτή επέχει θέση έκθεσης κατάσχεσης και επιδίδεται στον κατηγορούμενο και στο διευθυντικό στέλεχος του πιστωτικού ιδρύματος ή του χρηματοπιστωτικού οργανισμού. Σε περίπτωση κοινών λογαριασμών, τίτλων, χρηματοπιστωτικών προϊόντων ή κοινής θυρίδας η διάταξη επιδίδεται και στον τρίτο. Η απαγόρευση ισχύει από τη χρονική στιγμή της επίδοσης της διάταξης του ανακριτή στο πιστωτικό ίδρυμα ή χρηματοπιστωτικό οργανισμό. Από τότε απαγορεύεται το άνοιγμα της θυρίδας και είναι άκυρη έναντι του Δημοσίου εκταμίευση χρημάτων από το λογαριασμό ή εκποίηση τίτλων ή χρηματοπιστωτικών προϊόντων. Ο κατηγορούμενος και ο τρίτος δικαιούνται να ζητήσουν την άρση της διάταξης του ανακριτή, με αίτηση που απευθύνεται προς το Δικαστικό Συμβούλιο και κατατίθεται στον ανακριτή ή τον εισαγγελέα, μέσα σε είκοσι ημέρες από την επίδοση σε αυτόν της διάταξης. Στη σύνθεση του Συμβουλίου, που κρίνει την αίτηση, δεν μετέχει ο ανακριτής. Η υποβολή της αίτησης και η προθεσμία της δεν αναστέλλουν την εκτέλεση της διάταξης. Η διάταξη ανακαλείται αν προκύψουν νέα στοιχεία.» Με τις διατάξεις αυτές θεσπίζονται νέες δυνατότητες χάριν της διασφάλισης της αποτελεσματικότητας της διαδικασίας. 

Σελ.  1187, παρ. 1095

Η παράγραφος αντικαθίσταται ως εξής:
Απόφαση: Με το άρθρο 7 ν. 3961/2011 αντικαταστάθηκε η πρώτη παράγραφος του άρθρου 17 ν. 3126/2003, η οποία διαμορφώθηκε και ισχύει ως εξής: «1. Η ποινική δίκη κατά Υπουργού τελειώνει σύμφωνα με όσα ορίζονται στο άρθρο 370 του Κώδικα Ποινικής Δικονομίας και η κατάρτιση και δημοσίευση της απόφασης γίνεται κατά το άρθρο 371 του ίδιου Κώδικα. Για την τύχη των πραγμάτων που κατασχέθηκαν αποφασίζει το Δικαστήριο με την τελειωτική απόφαση, σύμφωνα με όσα ορίζονται στο άρθρο 373 του Κώδικα Ποινικής Δικονομίας. Η απόφαση του Ειδικού Δικαστηρίου είναι αμετάκλητη.» Υπενθυμίζεται ότι κατά το άρθρο 370 ΚΠΔ προβλέπονται τα εξής: «Η ποινική δίκη τελειώνει: α) με την καταδίκη ή την αθώωση του κατηγορουμένου, β) με την οριστική παύση της ποινικής δίωξης, όταν έχει γίνει παραίτηση από το δικαίωμα της έγκλησης ή όταν έχει γίνει ανάκλησή της ή όταν έχει αμνηστευθεί η πράξη ή έχει παραγραφεί το αξιόποινό της ή όταν ο κατηγορούμενος έχει πεθάνει, γ) με την κήρυξη της ποινικής δίωξης απαράδεκτης στις περιπτώσεις που υπάρχει δεδικασμένο (άρθρο 57), ή όταν δεν υπάρχει η έγκληση, αίτηση ή άδεια (αρ. 41 και 55) που απαιτείται για τη δίωξη.»

§40. Έννοια και οργάνωση της Διοίκησης

Σελ. 1297, παρ. 1340 

Στο τέλος της παραγράφου (μετά από «επίπεδα.») προστίθενται τα εξής:

Με τις διατάξεις του ν. 3852/2010 (ΦΕΚ Α' 87) «Νέα Αρχιτεκτονική της Αυτοδιοίκησης και της Αποκεντρωμένης Διοίκησης - Πρόγραμμα Καλλικράτης» αναμορφώθηκε ουσιωδώς το σύστημα lato sensu περιφερειακής οργάνωσης της χώρας, όπως περιγράφεται κατωτέρω 

Σελ. 1297, παρ. 1341

Η παράγραφος αντικαθίσταται ως εξής:
Δήμοι: Το πρώτο επίπεδο lato sensu περιφερειακής οργάνωσης, στο οποίο ανήκουν οι δήμοι, αποτελείται μόνο από ΟΤΑ. Η υπό ευρεία έννοια περιφερειακή οργάνωση πρώτου επιπέδου είναι αποκλειστικά έμμεση οργάνωση. 

Σελ. 1297, παρ. 1342

Η παράγραφος αντικαθίσταται ως εξής:
Περιφέρειες: Το δεύτερο επίπεδο υπό ευρεία έννοια περιφερειακής οργάνωσης περιλαμβάνει τις Περιφέρειες, καθώς καταργούνται οι Νομαρχιακές Αυτοδιοικήσεις που προβλέπονταν στο παρελθόν. Το δεύτερο αυτό επίπεδο αποτελείται, όπως και το πρώτο από οργανισμούς τοπικής αυτοδιοίκησης (ΟΤΑ) β’ βαθμού, τις Περιφέρειες. 

Σελ. 1297, παρ. 1343

Η παράγραφος αντικαθίσταται ως εξής:
Αποκεντρωμένες Διοικήσεις: Το τρίτο επίπεδο περιφερειακής οργάνωσης περιλαμβάνει τις αποκεντρωμένες διοικήσεις, οι οποίες ανήκουν στην άμεση διοικητική οργάνωση. Οι αποκεντρωμένες διοικήσεις συγκροτούνται ως ενιαίες μονάδες για τις αποκεντρωμένες υπηρεσίες του κράτους και ασκούν γενική αποφασιστική αρμοδιότητα στις κρατικές υποθέσεις της περιφέρειας τους, σύμφωνα με το άρθρο 101 του Συντάγματος.

Σελ. 1301, παρ. 1353 

Στο τέλος της παραγράφου (μετά από «επανειλημμένα.») προστίθενται τα εξής:

Ήδη, με τις διατάξεις του ν. 3852/2010 (ΦΕΚ Α' 87) «Νέα Αρχιτεκτονική της Αυτοδιοίκησης και της Αποκεντρωμένης Διοίκησης - Πρόγραμμα Καλλικράτης» αναμορφώθηκε ουσιωδώς το οικείο νομικό πλαίσιο.

Σελ. 1302, παρ. 1354 

Η παράγραφος αντικαθίσταται ως εξής:
Πριν από τη θέσπιση του Προγράμματος Καλλικράτης, όπως όριζε το πριν από την αναθεώρηση 2001 Σύνταγμα (άρθρ. 102 παρ. 1 εδ. α’) την πρώτη βαθμίδα τοπικής αυτοδιοίκησης αποτελούσαν οι δήμοι και οι κοινότητες. Η προηγούμενη συνταγματική κατοχύρωση των δήμων και κοινοτήτων είχε ως αποτέλεσμα την ανάλογη δέσμευση του κοινού νομοθέτη ως προς τη νομοθετική τους μεταχείριση. Η ισχύουσα συνταγματική ρύθμιση κάνει λόγο για ΟΤΑ πρώτου και δεύτερου βαθμού, χωρίς να τους αναφέρει ονομαστικά. Η διάταξη εξειδικεύεται με την κοινή νομοθεσία. Σύμφωνα με το άρθρο 1 του Ν. 3852/2010 προβλέπεται ότι τον πρώτο βαθμό τοπικής αυτοδιοίκησης αποτελούν οι δήμοι, οι οποίοι είναι αυτοδιοικούμενα κατά τόπο νομικά πρόσωπα δημοσίου δικαίου. Ο κοινός νομοθέτης, μετά από όχι μικρή καθυστέρηση, υλοποίησε τη συνταγματική επιταγή με τον ν.1622/1986, ο οποίος εισήγαγε τη νομαρχιακή αυτοδιοίκηση ως δεύτερο βαθμό αυτοδιοίκησης. Ο ν. 1878/1990 τροποποίησε ορισμένες από τις διατάξεις του νόμου αυτού. Ήδη κατά τον ν.3852/2010 τον δεύτερο βαθμό ΟΤΑ αποτελούν οι περιφέρειες που συγκροτούνται κατά το άρθρο 3 του νόμου αυτού.

§ 41. Δήμοι και Κοινότητες – Νομαρχιακές Αυτοδιοικήσεις. Περιφέρειες

Ο τίτλος της παραγράφου αντικαθίσταται ως εξής:
§ 41. Δήμοι – Περιφέρειες – Αποκεντρωμένες Διοικήσεις

Σελ. 1306, 71. Δήμοι και κοινότητες

Ο τίτλος αντικαθίσταται ως εξής

71. Δήμοι
Σελ. 1306, παρ. 1365

Το κείμενο της παραγράφου αντικαθίσταται ως εξής:

Συνενώσεις Δήμων και Κοινοτήτων: Με τον ν. 2539/1997 (ΦΕΚ Α’ 244/4.12.1997), «Συγκρότηση της Πρωτοβάθμιας Τοπικής Αυτοδιοίκησης» πραγματοποιήθηκε για πρώτη φορά αναγκαστική συνένωση δήμων και κοινοτήτων. Με το άρθρο 1 του ν. 3852/2010 (ΦΕΚ Α' 87) «Νέα Αρχιτεκτονική της Αυτοδιοίκησης και της Αποκεντρωμένης Διοίκησης - Πρόγραμμα Καλλικράτης» έγινε εκ νέου συνένωση των υφιστάμενων δήμων και κοινοτήτων σε μικρότερο αριθμό νέων δήμων. Ακόμη, κατά το άρθρο 2 του ίδιου νόμου ορίσθηκε ότι η εδαφική περιφέρεια του κάθε δήμου που συστάθηκε με τον νόμο αυτό αποτελείται από τις εδαφικές περιφέρειες των συνενούμενων ΟΤΑ. Οι εδαφικές αυτές περιφέρειες αποτελούν τις δημοτικές ενότητες του νέου δήμου και φέρουν το όνομα του πρώην δήμου ή της κοινότητας.Τα τοπικά διαμερίσματα που ορίζονται στο άρθρο 2 του Κώδικα Δήμων και Κοινοτήτων, που κυρώθηκε με το άρθρο πρώτο του ν. 3463/2006 (Κ.Δ.Κ.) (ΦΕΚ 114 Α), μετονομάσθηκαν σε τοπικές κοινότητες, εφόσον έχουν πληθυσμό έως και 2.000 κατοίκους και σε δημοτικές κοινότητες εφόσον έχουν πληθυσμό μεγαλύτερο από 2.000 κατοίκους. Τοπικές ή δημοτικές κοινότητες αποτελούν και οι δήμοι ή οι κοινότητες που καταργήθηκαν ύστερα από εθελούσια συνένωση σύμφωνα με τις διατάξεις του π.δ. 410/1995 (ΦΕΚ 231 Α) ή συνενώθηκαν με τον ν. 3852/2010 και δεν αποτελούνται από τοπικά διαμερίσματα. Δημοτική κοινότητα συγκροτούν τα τοπικά διαμερίσματα νησιών που έχουν πληθυσμό άνω των χιλίων (1.000) κατοίκων. Επίσης, συγκροτούν δημοτική κοινότητα ανεξαρτήτως πληθυσμού πρώην κοινότητες ή τοπικά διαμερίσματα που εκτείνονται σε όλη την περιφέρεια του νησιού και δεν αποτελούν δήμο σύμφωνα με το άρθρο 1 του νόμου. Τέλος, τα δημοτικά διαμερίσματα στα οποία διαιρούνται οι δήμοι άνω των 100.000 κατοίκων μετονομάσθηκαν σε δημοτικές κοινότητες.

Σελ. 1308, παρ. 1366

Η παράγραφος αντικαθίσταται ως εξής: 
Τα όργανα των Δήμων είναι αιρετά. Τους Δήμους διοικούν το Δημοτικό Συμβούλιο, η Οικονομική Επιτροπή, η Επιτροπή Ποιότητας Ζωής, η Εκτελεστική Επιτροπή και ο Δήμαρχος (άρθρο 7 παρ. 1 ν. 3852/2010). Το δήμαρχο επικουρούν οι Αντιδήμαρχοι, οι οποίοι είναι οι σύμβουλοι της πλειοψηφίας που ορίζει ο δήμαρχος και στους οποίους μεταβιβάζει την άσκηση αρμοδιοτήτων καθ` ύλην και κατά τόπο. Τα όργανα της δημοτικής κοινότητας είναι το συμβούλιο της δημοτικής κοινότητας και ο πρόεδρος του συμβουλίου της δημοτικής κοινότητας. Τα όργανα της τοπικής κοινότητας είναι το συμβούλιο της τοπικής κοινότητας, ο πρόεδρος του συμβουλίου της τοπικής κοινότητας και ο εκπρόσωπος της τοπικής κοινότητας, προκειμένου για τοπικές κοινότητες μέχρι τριακόσιους (300) κατοίκους. Ανώτατο όργανο των Δήμων υπέρ του οποίου υπάρχει το τεκμήριο της αρμοδιότητας είναι το Δημοτικό Συμβούλιο (άρθρο 65 παρ. 1 ν. 3852/2010). Το Συμβούλιο είναι όργανο γενικής αρμοδιότητας των τοπικών υποθέσεων της περιφέρειάς του. Τα άλλα όργανα ασκούν τις αρμοδιότητες που τους απονέμει ο νόμος ή που τους μεταβίβασε τυχόν το Δημοτικό Συμβούλιο.

Σελ. 1308, παρ. 1367

Η παράγραφος αντικαθίσταται ως εξής: 
Εποπτεία: Το Σύνταγμα θεσπίζει την κρατική εποπτεία των πρωτοβάθμιων και δευτεροβάθμιων ΟΤΑ. Σύμφωνα με το άρθρο 214 ν. 3852/2010 ορίζεται ότι στους δήμους και τις περιφέρειες, καθώς και στα νομικά πρόσωπα αυτών ασκείται εποπτεία από το Κράτος, η οποία συνίσταται αποκλειστικά σε έλεγχο νομιμότητας των πράξεων τους και σε πειθαρχικό έλεγχο των αιρετών. Ακόμη, η εποπτεία δεν επιτρέπεται να εμποδίζει την πρωτοβουλία και την ελεύθερη δράση των οργανισμών τοπικής αυτοδιοίκησης, ούτε να θίγει τη διοικητική και την οικονομική αυτοτέλειά τους. Για το σκοπό αυτό, σύμφωνα με το άρθρο 215 του ίδιου νόμου προβλέπεται ότι στην έδρα κάθε Αποκεντρωμένης Διοίκησης ιδρύεται «Αυτοτελής Υπηρεσία Εποπτείας ΟΤΑ», που αποτελεί αποκεντρωμένη υπηρεσία του Υπουργείου Εσωτερικών, Αποκέντρωσης και Ηλεκτρονικής Διακυβέρνησης, υπαγόμενη απευθείας στον Υπουργό. Με το π.δ. 134/2010 «Οργάνωση της Αυτοτελούς Υπηρεσίας Εποπτείας ΟΤΑ» (ΦΕΚ Α΄ 227/27.12.2010 και διόρθωση σφαλμάτων σε ΦΕΚ Α’ 248/31.12.2010) ρυθμίσθηκαν κατ’ εξουσιοδότηση του άρθρου 222 του ν. 3852/2010 τα θέματα οργάνωσης της εν λόγω υπηρεσίας. Περαιτέρω, κατά το άρθρο 216 του νόμου προβλέπεται ότι σε κάθε Αυτοτελή Υπηρεσία Εποπτείας ΟΤΑ συνιστάται θέση προϊσταμένου αυτής, που φέρει τον τίτλο «Ελεγκτής Νομιμότητας», ο οποίος είναι ανώτατος υπάλληλος που διορίζεται με πενταετή θητεία κατόπιν δημόσιας ανοικτής διαδικασίας, απαιτείται να έχει αυξημένα τυπικά προσόντα και λαμβάνει αποδοχές υπαλλήλου με βαθμό 1 ο κατηγορίας ειδικών θέσεων. Τέλος, κατά το άρθρο 223 του νόμου στο Υπουργείο Εσωτερικών, Αποκέντρωσης και Ηλεκτρονικής Διακυβέρνησης συστάθηκε Συμβούλιο Ελεγκτών Νομιμότητας στο οποίο προεδρεύει ο Υπουργός Εσωτερικών, Αποκέντρωσης και Ηλεκτρονικής Διακυβέρνησης, ως πρόεδρος, και συμμετέχουν οι Ελεγκτές Νομιμότητας των Αυτοτελών Υπηρεσιών Εποπτείας ΟΤΑ ως μέλη. Το Συμβούλιο Ελεγκτών Νομιμότητας συγκαλείται από τον Υπουργό Εσωτερικών, Αποκέντρωσης και Ηλεκτρονικής Διακυβέρνησης και αποσκοπεί στο συντονισμό της δράσης των Αυτοτελών Υπηρεσιών Εποπτείας ΟΤΑ, καθώς και στην αντιμετώπιση σημαντικών ζητημάτων που ανακύπτουν τόσο κατά την οργάνωση και τη λειτουργία τους όσο και κατά τον έλεγχο των ΟΤΑ. Επισημαίνεται ότι σύμφωνα με το άρθρο 224 του νόμου, οι αποφάσεις των συλλογικών και μονομελών οργάνων των δήμων και των περιφερειών και των νομικών προσώπων δημοσίου δικαίου αυτών είναι εκτελεστές αφότου εκδοθούν, με την επιφύλαξη τυχόν χορήγησης αναστολής εκτέλεσης από τον Ελεγκτή νομιμότητας κατά το άρθρο 228. Τέλος, σημειώνεται ότι σύμφωνα με το άρθρο 238 ν. 3852/2010, μέχρι την έναρξη λειτουργίας της Αυτοτελούς Υπηρεσίας Εποπτείας ΟΤΑ ο έλεγχος νομιμότητας πράξεων ΟΤΑ ασκείται από τον Γενικό Γραμματέα της οικείας Αποκεντρωμένης Διοίκησης και τις Ειδικές Επιτροπές του άρθρου 152 του Κ.Δ.Κ, οι οποίες βρίσκονται στις έδρες των περιφερειών που ανήκουν στην ανωτέρω Αποκεντρωμένη Διοίκηση, καθώς και τις Επιτροπές Ελέγχου των Πράξεων του άρθρου 68 του Κώδικα Νομαρχιακής Αυτοδιοίκησης (π.δ. 30/1996), που βρίσκονται στην έδρα της οικείας Αποκεντρωμένης Διοίκησης.

Σελ. 1308, παρ. 1368

Η παράγραφος αντικαθίσταται ως εξής: 
Έλεγχος νομιμότητας από την Αυτοτελή Υπηρεσία Εποπτείας ΟΤΑ: Η Αυτοτελής Υπηρεσία Εποπτείας ΟΤΑ είναι αρμόδια για τον έλεγχο νομιμότητας των πράξεων των ΟΤΑ και για τον πειθαρχικό έλεγχο των αιρετών κατά το άρθρο 102 παράγραφος 4 του Συντάγματος. Επιπλέον, μπορεί να εκδίδει οδηγίες αυτεπαγγέλτως με σκοπό τη διασφάλιση της νομιμότητας στη δράση τους. Σύμφωνα με το άρθρο 225 ν. 3852/2010, οι αποφάσεις των συλλογικών οργάνων των δήμων και των περιφερειών αποστέλλονται υποχρεωτικά για έλεγχο νομιμότητας στην Αυτοτελή Υπηρεσία Εποπτείας ΟΤΑ, εφόσον αφορούν: α) ρυθμίσεις κανονιστικού περιεχομένου, β) την ανάθεση έργων, υπηρεσιών, μελετών και προμηθειών, γ) την αγορά και εκποίηση ακινήτων, δ) την κήρυξη αναγκαστικών απαλλοτριώσεων, ε) την επιβολή φόρων, τελών, δικαιωμάτων, στ) τη σύναψη κάθε μορφής συμβάσεων, στις οποίες συμπεριλαμβάνονται και εκείνες που προβλέπονται από ειδικές διατάξεις της κείμενης νομοθεσίας, ζ) τη σύναψη δανείων, η) τη διενέργεια τοπικού δημοψηφίσματος όταν τούτο προβλέπεται από την κείμενη νομοθεσία και θ) τις διαδικασίες κατάρτισης των επιχειρησιακών προγραμμάτων. Επίσης αποστέλλονται προς έλεγχο νομιμότητας οι αποφάσεις των επιχειρήσεων των δήμων και των περιφερειών, εκτός από τις αποφάσεις των ανωνύμων εταιρειών στις οποίες οι φορείς της Τοπικής Αυτοδιοίκησης δεν έχουν την πλειοψηφία, που αφορούν: α) αύξηση του μετοχικού κεφαλαίου, β) εκποίηση παγίων περιουσιακών στοιχείων και γ) λήψη δανείων. Κατά την παρ.12β άρθρ.44 ν.3979/2011 (ΦΕΚ Α 138/16.6.2011) ορίσθηκε ότι στον υποχρεωτικό έλεγχο νομιμότητας του ν. 3852/2010 περιλαμβάνονται και οι αποφάσεις των Περιφερειακών Ταμείων Ανάπτυξης. Ακόμη κατά την παρ. 10ιζ΄ άρθρου 18 ν.3870/2010 (ΦΕΚ Α 138/9.8.2010) ορίσθηκε ότι στον υποχρεωτικό έλεγχο νομιμότητας του άρθρου 225 περιλαμβάνονται και οι αποφάσεις των Ν.Π.Δ.Δ. των δήμων και των περιφερειών.

Σελ. 1308-1309, παρ. 1369

Η παράγραφος αντικαθίσταται ως εξής: 
Κάθε απόφαση αποστέλλεται για έλεγχο νομιμότητας συνοδευόμενη από αντίγραφο του αποδεικτικού δημοσίευσης και από τα έγγραφα στοιχεία που είναι αναγκαία για τη νόμιμη έκδοση της, μέσα σε προθεσμία δεκαπέντε (15) ημερών από τη συνεδρίαση του συλλογικού οργάνου. Οι δήμοι, οι περιφέρειες και οι επιχειρήσεις τους υποχρεούνται να διαβιβάζουν και κάθε επιπλέον στοιχείο που ζητείται από την Αυτοτελή Υπηρεσία Εποπτείας ΟΤΑ. Ο Ελεγκτής Νομιμότητας ελέγχει τη νομιμότητα της απόφασης μέσα σε αποκλειστική προθεσμία σαράντα (40) ημερών από την περιέλευσή της στην Αυτοτελή Υπηρεσία Εποπτείας ΟΤΑ και εκδίδει υποχρεωτικά ειδική πράξη. Σε περίπτωση που διαπιστωθεί ότι η απόφαση είναι παράνομη, τότε αυτή ακυρώνεται. Κατά το άρθρο 226 ν. 3852/2010, ο Ελεγκτής Νομιμότητας μπορεί αυτεπαγγέλτως να ακυρώσει οποιαδήποτε απόφαση των συλλογικών ή μονομελών οργάνων των δήμων και των περιφερειών, των νομικών προσώπων δημοσίου δικαίου αυτών και των επιχειρήσεων τους, εκτός από τις αποφάσεις των ανωνύμων εταιρειών στις οποίες οι φορείς της Τοπικής Αυτοδιοίκησης δεν έχουν την πλειοψηφία, καθώς και των συνδέσμων για λόγους νομιμότητας, μέσα σε προθεσμία δύο μηνών αφότου η απόφαση έχει δημοσιευθεί ή εκδοθεί. Οι δήμοι, οι περιφέρειες, τα νομικά πρόσωπα δημοσίου δικαίου αυτών και οι επιχειρήσεις τους, καθώς και οι σύνδεσμοι υποχρεούνται να παρέχουν κάθε στοιχείο που ζητείται από την Αυτοτελή Υπηρεσία Εποπτείας Ο.Τ.Α. με σκοπό την άσκηση του ελέγχου νομιμότητας.

Σελ. 1309, παρ. 1370

Η παράγραφος αντικαθίσταται ως εξής: 
Άσκηση και εξέταση προσφυγών: Σύμφωνα με το άρθρο 227 ν. 3852/2010, οποιοσδήποτε έχει έννομο συμφέρον μπορεί να προσβάλει τις αποφάσεις των συλλογικών ή μονομελών οργάνων των δήμων, των περιφερειών, των νομικών προσώπων δημοσίου δικαίου αυτών και των συνδέσμων για λόγους νομιμότητας, μέσα σε προθεσμία δεκαπέντε (15) ημερών από τη δημοσίευση της απόφασης ή την ανάρτηση της στο διαδίκτυο ή από την κοινοποίηση της ή αφότου έλαβε γνώση αυτής. Προσφυγή επιτρέπεται και κατά παράλειψης οφειλόμενης νόμιμης ενέργειας των οργάνων της προηγούμενης παραγράφου. Στην περίπτωση αυτή η προσφυγή ασκείται εντός δεκαημέρου από την άπρακτη παρέλευση της ειδικής προθεσμίας που, τυχόν, τάσσει ο νόμος για την έκδοση της οικείας πράξης, διαφορετικά μετά την παρέλευση τριμήνου από την υποβολή της σχετικής αίτησης του ενδιαφερομένου. Ο Ελεγκτής Νομιμότητας αποφαίνεται επί της προσφυγής μέσα σε αποκλειστική προθεσμία δύο (2) μηνών από την υποβολή της. Αν παρέλθει η ανωτέρω προθεσμία χωρίς να εκδοθεί απόφαση θεωρείται ότι η προσφυγή έχει σιωπηρώς απορριφθεί. Η άσκηση της εν λόγω ειδικής διοικητικής προσφυγής αποτελεί προϋπόθεση για την άσκηση ενδίκων βοηθημάτων ενώπιον των αρμόδιων δικαστηρίων. Περαιτέρω, ο Ελεγκτής Νομιμότητας είναι αρμόδιος να αποφαίνεται επί (α) αιτήσεων θεραπείας για έργα με προϋπολογισμό μέχρι 5.000.000 ευρώ προ Φ.Π.Α., μελετών και υπηρεσιών που υπάγονται στις διατάξεις του ν. 3316/2005 (ΦΕΚ 42 Α) και αφορούν δήμους και (β) αιτήσεων θεραπείας για έργα με προϋπολογισμό μέχρι 5.000.000 ευρώ προ Φ.Π.Α., μελετών και υπηρεσιών που υπάγονται στις διατάξεις του ν. 3316/2005 (ΦΕΚ 42 Α) και αφορούν περιφέρειες.

Οι αποφάσεις του Ελεγκτή Νομιμότητας, οι οποίες εκδίδονται σύμφωνα με τις διατάξεις των άρθρων 225 έως 228 του ν. 3852/2010, κοινοποιούνται στα οριζόμενα από τις διατάξεις αυτές νομικά πρόσωπα, καθώς και σε αυτόν που έχει ασκήσει την προσφυγή εντός πέντε ημερών από την έκδοση τους. Οι αποφάσεις αυτές αναρτώνται στο διαδίκτυο αμελλητί και δημοσιεύονται υποχρεωτικά στο κατάστημα των οικείων ΟΤΑ. Για τη δημοσίευση αυτή συντάσσεται αποδεικτικό ενώπιον δύο (2) μαρτύρων.

Σελ. 1309-1310, παρ. 1371-1373
Οι παράγραφοι αντικαθίστανται από μία παράγραφο, ως εξής: 
Σύμφωνα με το άρθρο 230 ν.3852/2010, οι αποφάσεις του Ελεγκτή Νομιμότητας προσβάλλονται στα αρμόδια δικαστήρια με τα ένδικα βοηθήματα που προβλέπονται από την κείμενη νομοθεσία και δεν προβλέπεται άσκηση κατ’ αυτών ειδικής ή ενδικοφανούς διοικητικής προσφυγής.

72. Νομαρχιακή Αυτοδιοίκηση

Ο τίτλος 72 αντικαθίσταται ως εξής:
72. Περιφέρειες

α. Διαίρεση σε Περιφέρειες
Σελ. 1310, παρ. 1373

Το κείμενο της παραγράφου αντικαθίσταται ως εξής:
Η δευτεροβάθμια αυτοδιοίκηση η οποία καθιερώθηκε το 1994 (ν. 2218/1994, ΦΕΚ Α’ 90), περιλαμβάνει μετά τη θέσπιση του ν. 3852/2010 και την κατάργηση των νομαρχιακών αυτοδιοικήσεων τις Περιφέρειες που συστάθηκαν με το άρθρο 3 του νόμου αυτού Η χώρα διαιρείται σε 13 περιφέρειες ως εξής: Ανατολικής Μακεδονίας και Θράκης, Κεντρικής Μακεδονίας, Δυτικής Μακεδονίας, Ηπείρου, Θεσσαλίας, Ιονίων Νήσων, Δυτικής Ελλάδας, Στερεάς Ελλάδας, Αττικής, Πελοποννήσου, Βορείου Αιγαίου, Νοτίου Αιγαίου και Κρήτης.

Σελ. 1311, παρ. 1374

Το κείμενο της παραγράφου αντικαθίσταται ως εξής:
Οι Περιφέρειες του ν. 3852/2010 είναι αυτοδιοικούμενα κατά τόπο νομικά πρόσωπα δημοσίου δικαίου τα οποία αποτελούν το δεύτερο βαθμό τοπικής αυτοδιοίκησης. Οι Περιφέρειες σχεδιάζουν, προγραμματίζουν και υλοποιούν πολιτικές σε περιφερειακό επίπεδο στο πλαίσιο των αρμοδιοτήτων τους, σύμφωνα με τις αρχές της αειφόρου ανάπτυξης και της κοινωνικής συνοχής της χώρας, λαμβάνοντας υπόψη και τις εθνικές και ευρωπαϊκές πολιτικές. Μεταξύ των δύο βαθμών τοπικής αυτοδιοίκησης δεν υφίστανται σχέσεις ελέγχου και ιεραρχίας, αλλά συνεργασίας και συναλληλίας, οι οποίες αναπτύσσονται βάσει του νόμου, κοινών συμφωνιών, καθώς και με το συντονισμό κοινών δράσεων. Η υπαγωγής συγκεκριμένης τοπικής υπόθεσης στην αρμοδιότητα της πρωτοβάθμιας ή δευτεροβάθμιας τοπικής αυτοδιοίκησης είναι σε πολλές περιπτώσεις δυσχερής. Στο άρθρο 186 ν. 3852/2010 επιχειρείται εκτενής καταγραφή των αρμοδιοτήτων των Περιφερειών, ενώ προβλέπεται δυνατότητα ανάθεσης σε αυτές και περαιτέρω αρμοδιοτήτων. Επιπλέον, η μητροπολιτική περιφέρεια Αττικής και η μητροπολιτική ενότητα Θεσσαλονίκης της Περιφέρειας Κεντρικής Μακεδονίας ασκούν και αρμοδιότητες «μητροπολιτικού χαρακτήρα». Ορισμένες Περιφέρειες περιλαμβάνουν επιμέρους «περιφερειακές ενότητες».

β. Όργανα Περιφερειών 

Σελ. 1311, παρ. 1375

Το κείμενο της παραγράφου αντικαθίσταται ως εξής:
Περιφερειάρχης: Τον Περιφερειάρχη επικουρούν οι Αντιπεριφερειάρχες, οι οποίοι εκλέγονται άμεσα κατ’ αντιστοιχία προς τον αριθμό των περιφερειακών ενοτήτων και οι οποίοι δεν καταλαμβάνουν θέση περιφερειακού συμβούλου. Τόσο ο Περιφερειάρχης όσο και οι Αντιπεριφερειάρχες εκλέγονται με άμεση, μυστική και καθολική ψηφοφορία.

Σελ. 1311, παρ. 1376

Το κείμενο της παραγράφου αντικαθίσταται ως εξής:
Περιφερειακό Συμβούλιο: Αποτελείται ό σαράντα ένα (41) μέλη σε περιφέρειες με πληθυσμό έως 300.000 κατοίκους, πενήντα ένα (51) μέλη σε περιφέρειες με πληθυσμό από 300.001 έως 800.000 κατοίκους, εβδομήντα ένα (71) μέλη σε περιφέρειες άνω των 800.000 κατοίκων. Το περιφερειακό συμβούλιο της περιφέρειας Αττικής αποτελείται από εκατόν ένα (101) μέλη. Το περιφερειακό συμβούλιο Νοτίου Αιγαίου αποτελείται από πενήντα ένα (51) μέλη. Τα μέλη του Περιφερειακού Συμβουλίου εκλέγονται με άμεση, μυστική και καθολική ψηφοφορία. Με απόφαση του Περιφερειακού Συμβουλίου μπορεί να συστήνονται μέχρι δύο (2) επιτροπές, στις οποίες το συμβούλιο μεταβιβάζει αρμοδιότητες του για συγκεκριμένους τομείς περιφερειακής πολιτικής που ορίζονται από αυτό ανάλογα με τα χαρακτηριστικά και τις ιδιαιτερότητες της οικείας περιφέρειας. Μέλη των επιτροπών αυτών ορίζονται περιφερειακοί σύμβουλοι ανάλογα της δύναμης των περιφερειακών παρατάξεων. Το Περιφερειακό Συμβούλιο έχει γενική αρμοδιότητα για τις τοπικές υποθέσεις κάθε περιφέρειας.

Σελ. 1311, παρ. 1377

Το κείμενο της παραγράφου αντικαθίσταται ως εξής:
Οικονομική Επιτροπή: Η Οικονομική Επιτροπή αποτελείται από τον Περιφερειάρχη ή τον οριζόμενο από αυτόν Αντιπεριφερειάρχη ως πρόεδρο της και έξι έως δέκα μέλη αναλόγως του πληθυσμού της κάθε περιφέρειας, τα οποία εκλέγονται από το Περιφερειακό Συμβούλιο.

Σελ. 1311, παρ. 1378

Το κείμενο της παραγράφου αντικαθίσταται ως εξής:
Εκτελεστική Επιτροπή: . Η Εκτελεστική Επιτροπή αποτελείται από τον Περιφερειάρχη, ως πρόεδρο, και τους Αντιπεριφερειάρχες. Η Εκτελεστική Επιτροπή είναι συλλογικό συντονιστικό και εκτελεστικό όργανο της Περιφέρειας και παρακολουθεί την εφαρμογή της περιφερειακής πολιτικής σε όλους τους τομείς αρμοδιότητας της Περιφέρειας, καθώς και την εφαρμογή του προγράμματος περιφερειακής ανάπτυξης. Στις συνεδριάσεις της Εκτελεστικής Επιτροπής καλείται υποχρεωτικά και συμμετέχει χωρίς δικαίωμα ψήφου ο Εκτελεστικός Γραμματέας της Περιφέρειας, ενώ καλούνται επίσης, όποτε κρίνεται αναγκαίο, οι προϊστάμενοι των γενικών διευθύνσεων, διευθύνσεων και λοιπών οργανικών μονάδων της Περιφέρειας.
γ. Εποπτεία 

i. Εποπτεία των πράξεων των οργάνων των Περιφερειών

Σελ. 1312, παρ. 1380

Το κείμενο της παραγράφου αντικαθίσταται ως εξής:
Επί των πράξεων των οργάνων της Περιφέρειας ασκείται έλεγχος νομιμότητας, σύμφωνα με τις διατάξεις που ισχύουν και για τους ΟΤΑ α’ βαθμού. 

Οι παρ. 1381-1386 διαγράφονται
Σελ. 1315, ο τίτλος αντικαθίσταται ως εξής: 

73. Αποκεντρωμένες Διοικήσεις 

α. Διαίρεση σε Αποκεντρωμένες Διοικήσεις 

Σελ. 1315, παρ. 1387

Το κείμενο της παραγράφου αντικαθίσταται ως εξής:
Σύμφωνα με το άρθρο 6 ν. 3852/2010 συστάθηκαν ως ενιαίες αποκεντρωμένες μονάδες Διοίκησης του κράτους οι Αποκεντρωμένες Διοικήσεις. Κατά το άρθρο 280 του ίδιου νόμου, οι Αποκεντρωμένες Διοικήσεις ασκούν τις αρμοδιότητες των κρατικών Περιφερειών, περιλαμβανομένων και εκείνων των αντίστοιχων συλλογικών οργάνων τους, όπως αυτές καθορίζονταν στον ιδρυτικό τους νόμο 2503/1997 (ΦΕΚ 107 Α), καθώς και στους μεταγενέστερους ειδικούς νόμους και στις σχετικές κανονιστικές διατάξεις, όπως ισχύουν, με εξαίρεση τις αρμοδιότητες που περιέρχονται με το άρθρο 186 του ν. 3852/2010, στις Περιφέρειες.

Σελ. 1315, παρ. 1388

Το κείμενο της παραγράφου αντικαθίσταται ως εξής:
Οι Αποκεντρωμένες Διοικήσεις που συστάθηκαν κατά το άρθρο 6 ν. 3852/2010 είναι οι ακόλουθες επτά: 
1. Αποκεντρωμένη Διοίκηση Αττικής, η οποία εκτείνεται στα όρια της περιφέρειας Αττικής με έδρα την Αθήνα.

2. Αποκεντρωμένη Διοίκηση Θεσσαλίας - Στερεάς Ελλάδας, η οποία εκτείνεται στα όρια των περιφερειών Θεσσαλίας και Στερεάς Ελλάδας με έδρα τη Λάρισα.

3. Αποκεντρωμένη Διοίκηση Ηπείρου - Δυτικής Μακεδονίας, η οποία εκτείνεται στα όρια των περιφερειών Ηπείρου και Δυτικής Μακεδονίας με έδρα τα Ιωάννινα.

4. Αποκεντρωμένη Διοίκηση Πελοποννήσου, Δυτικής Ελλάδας και Ιονίου, η οποία εκτείνεται στα όρια των περιφερειών Πελοποννήσου, Δυτικής Ελλάδας και Ιονίου με έδρα την Πάτρα.

5. Αποκεντρωμένη Διοίκηση Αιγαίου, η οποία εκτείνεται στα όρια των περιφερειών Βορείου Αιγαίου και Νοτίου Αιγαίου με έδρα τον Πειραιά.

6. Αποκεντρωμένη Διοίκηση Κρήτης, η οποία εκτείνεται στα όρια της περιφέρειας Κρήτης με έδρα το Ηράκλειο.

7. Αποκεντρωμένη Διοίκηση Μακεδονίας - Θράκης, η οποία εκτείνεται στα όρια της περιφέρειας Ανατολικής Μακεδονίας - Θράκης και Κεντρικής Μακεδονίας με έδρα τη Θεσσαλονίκη.

β. Όργανα Αποκεντρωμένων Διοικήσεων

Σελ. 1315, παρ. 1389
Το κείμενο της παραγράφου αντικαθίσταται ως εξής:
ΓΓΑΔ: Σε κάθε Αποκεντρωμένη Διοίκηση προΐσταται Γενικός Γραμματέας. Για τα θέματα που αναφέρονται στην υπηρεσιακή του κατάσταση και τα καθήκοντα του εφαρμόζονται οι σχετικές διατάξεις του ν. 2503/1997 (ΦΕΚ Α’ 107) που ρύθμιζαν κατά το παρελθόν θέματα σχετικά με τον Γενικό Γραμματέα της Περιφέρειας. Κατά συνέπεια, ο Γενικός Γραμματέας της Αποκεντρωμένης Διοίκησης είναι μετακλητός υπάλληλος, ο οποίος διορίζεται και παύεται και μετακινείται από μία Αποκεντρωμένη Διοίκηση σε άλλη με πράξη του Υπουργικού Συμβουλίου που εκδίδεται μετά από εισήγηση του αρμόδιου καθ’ ύλην υπουργού. Είναι ιεραρχικά υφιστάμενος του Υπουργού Εσωτερικών και των Υπουργών των οποίων ασκεί αρμοδιότητες και υπόκειται σε ιεραρχικό έλεγχο.

§ 43. Δημόσιοι λειτουργοί και υπάλληλοι

Σελ. 1330, παρ. 1424 

Στο τέλος της παραγράφου προστίθεται το ακόλουθο κείμενο:
Ειδικότερα θέματα περί δημοσίων υπαλλήλων ρυθμίζονται σε εκτός του ισχύοντος ΥΚ διατάξεις, όπως για παράδειγμα στο ν. 4024/2011 (ΦΕΚ Α 226) «Συνταξιοδοτικές ρυθμίσεις, ενιαίο μισθολόγιο - βαθμολόγιο, εργασιακή εφεδρεία και άλλες διατάξεις εφαρμογής του μεσοπρόθεσμου πλαισίου δημοσιονομικής στρατηγικής 2012-2015». 

Σελ. 1336, παρ. 1437

Στο τέλος της παραγράφου προστίθεται το ακόλουθο κείμενο: 
Με διατάξεις των ν. ν. 3986/2011 (Α` 152) και 4024/2011 (ΦΕΚ Α’ 226), οι οποίοι θεσπίσθηκαν στο πλαίσιο της προσπάθειας αντιμετώπισης της οικονομικής κρίσης, ρυθμίζονται θέματα κατάργησης υφιστάμενων κενών οργανικών θέσεων και εφεδρείας δημοσίων υπαλλήλων. 

� Επί του παρόντος οι αρμοδιότητες των Υπουργείων έχουν καθορισθεί με τα π.δ. 184, 185, 186 και 189/2009 και 24 και 96/2010. 





PAGE  
17

